送楊主簿
作者：郭祥正
朝代：宋

paragraphs: 浪花卷雪秋風起，開帆日行三百里。
問君此去安所之，佐邑南城風俗美。
夫君才業真雄奇，四十青衫能養卑。
世無孔子禮樂壞，君獨勇起勤扶持。
書成未遇聊自哂，暫向南城爲吏隱。
閒入麻源傾酒巵，仙家好景無忙時。
瀑綃千丈掛蒼壁，玉華萬柄搖清池。
嫦娥東來渡銀漢，面面瑩徹皆琉璃。
謝公秀句發天籟，顔守老筆蟠蛟螭。
高風凜凜尚可揖，鳥聲不斷哀猿啼。
嗟予學道苦不早，壯歲形容已枯槁。
聞說名山心即飛，一生願向山中老。
愛君逸興何由攀，飄如孤鶴遺塵寰。
若見麻姑與王遠，寄我一粒黄金丹。